
ДО 
ОБЩИНСКИ СЪВЕТ
БУРГАС
ДОКЛАДНА  ЗАПИСКА

        ОТ ДИМИТЪР НИКОЛОВ – КМЕТ НА ОБЩИНА БУРГАС

Относно: Кандидатстване за безвъзмездна финансова помощ от Финансовия механизъм на Европейското икономическо пространство 2014 - 2020, по първа покана за набиране на  проектни предложения по Резултат 1 „Подобрено управление на културното наследство“, подрезултат 1.2 „Дигитално достъпни обекти на културното наследство“, Програма „Културно предприемачество, наследство и сътрудничество“.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Министерството на културата, в качеството си на Програмен оператор на Програма „Културно предприемачество, наследство и сътрудничество“, е обявило Първа покана за кандидатстване с проектни предложения за предоставяне на безвъзмездна финансова помощ по Резултат 1 „Подобрено управление на културното наследство“, подрезултат 1.2 „Дигитално достъпни обекти на културното наследство“. Програмата поставя акцент върху подобряване на условията и качеството на представяне на богатото културно наследство, част от фондовете на музеи, галерии, библиотеки и читалища чрез прилагане на интерактивни методи и чрез създаване на предприемачески идеи, които да създадат по-широк интерес към наследството и да генерират приходи. 
Съгласно финансовите условия на схемата, средствата за безвъзмездна финансова помощ покриват 100% от разходите по проекта, като плащанията се извършват въз основа на направени искания за плащане за реално извършени разходи.
	В тази връзка Община Бургас подготвя проектно предложение за дигитализация на културни ценности, налични в базата на местните музеи. Проектът има за цел да създаде единна платформа, в която ще бъдат дигитализирани и представени като виртуална изложба минимум 30 хиляди единици – културни ценности, и която ще обедини и други вече налични виртуални изложби от местните музеи. Платформата ще представи и връзките както между артефактите, така и между тях и други обекти на нематериалното културно наследство, техния произход и регион. В рамките на проекта ще бъдат закупени техника и оборудване за осигуряване дигитализацията на културни ценности и поддържането на сървърите с бази данни. Изпълнението на проектното предложение ще допринесе за изграждането на капацитет за дигитализация на културното наследство от страна на Община Бургас, което съответства на целите на програмата. Предвидената стойност на проектното предложение е в размер до 350 000 (триста и петдесет хиляди) Евро.
Партньорство по проекта се предвижда да бъде установено с Регионален академичен център на БАН, както и партньор от Норвегия. 
Проектното предложение съответства на общите цели на Стратегическата рамка за развитие на Община Бургас към ПИРО за периода 2021 - 2027 г., а именно подобряване на условията на достъп до културно наследство чрез дигитализация на елементите на културното наследство; дейности по създаване на дигитални библиотеки и дигитални изложби и др.;  опазване, цифровизация, социализация, експониране и популяризиране на недвижими, движими и нематериални културни ценности на територията на региона. 
За изпълнение на проектните дейности ще бъде необходимо даването на разрешение за използване на помещение – частна държавна собственост, където ще бъде разположена техниката за дигитализиране на културните ценности. В тази връзка предлагаме за целта да се използва обект, намиращ се на бул. „Демокрация“ № 5, гр. Бургас, представляващ стая № 7 с РЗП 32,64 м2, идентификатор 07079.607.457.2.7. Обектът е частна държавна собственост, предоставен безвъзмездно за управление на Община Бургас с Договор 06-00-9/11.01.2021 г. за срок от 10 години.
С оглед обявения краен срок за внасяне на проектното предложение – 16.06.2021 г., е необходимо допускане на предварително изпълнение на предлаганото решение, при условията на чл. 60, ал. 1 от Административно процесуалния кодекс.

Предвид изложеното и на основание чл. 21, ал. 1, т. 8 и т. 23 от Закона за местното самоуправление и местната администрация, предлагам, Общински съвет - Бургас да приеме следното 
Р Е Ш Е Н И Е:
1. Общински съвет Бургас дава съгласие Община Бургас да кандидатства за безвъзмездна финансова помощ от Финансовия механизъм на Европейското икономическо пространство, за дигитализация на културни ценности, налични в базата на местните музеи с цел подобряване достъпа до културно наследство и съхраняването му за идните поколения.
2. Общински съвет Бургас дава съгласие за целите на изпълнение на проекта, в случай на одобряването и финансирането му да бъде използвано помещение, намиращо се на бул. „Демокрация“ № 5, гр. Бургас, представляващо стая № 7 с РЗП 32,64 м2, идентификатор 07079.607.457.2.7.
3. Допуска предварително изпълнение на решението на основание на чл. 60, ал. 1 от Административно процесуалния кодекс.


С УВАЖЕНИЕ,
ДИМИТЪР НИКОЛОВ
КМЕТ НА ОБЩИНА БУРГАС

